HYVÄ VASTAANOTTAJA, TUTKIMUSTIEDOTE

Opiskelen logopediaa Oulun yliopistossa ja teen pro gradu -tutkielmaani koskien puheterapeuttista kuntoutusta saaneiden aikuisasiakkaiden kokemuksia Goal Attainment Scaling -menetelmästä (GAS). Tutkimuksen tarkoituksena on kerätä haastatteluaineistoa noin kuudelta puheterapeuttista kuntoutusta saaneelta aikuiskuntoutujalta.

Tutkimus toteutetaan haastattelututkimuksena ja menetelmänä käytetään teemahaastattelua. Teemahaastattelussa haastateltava pääsee kertomaan omista kokemuksistaan vapaasti annettujen teemojen pohjalta. Haastattelun teemoina ovat: ”GAS-tavoitteidenasetteluprosessi kuntoutujan näkökulmasta”, ”kuntoutujan ja lähipiirin osallistaminen omien tavoitteiden laadinnassa ja seurannassa”, “erilaisten häiriökuvien huomioon ottaminen tavoitteidenasetteluprosessissa” sekä ”GAS-menetelmän kehittämiskohteet ja vahvuudet kuntoutujan näkökulmasta”. Haastattelutilanteet nauhoitetaan testitulosten oikeellisuuden varmistamiseksi. Haastattelujen lisäksi haastateltavista henkilöistä kerätään taustatietoja taustatietolomakkeella. Taustatietojen avulla kartoitetaan haastateltavien henkilöiden puheterapiaan tulon syiden kestoa ja laatua sekä kokemusta GAS-menetelmän käytöstä. Pro gradu -tutkielmaa ohjaa filosofian tohtori, puheterapeutti Elina Niemitalo-Haapola.

Tutkittavien henkilöiden tietoja käsitellään ehdottoman luottamuksellisesti. Tietoja käsitellään nimettömästi ja tutkittavien henkilötiedot jäävät ainoastaan tutkijoiden käyttöön. Tämän tutkimuksen päätyttyä vain nimettömiä tuloksia julkaistaan. Tutkimuslomakkeet arkistoidaan ja niitä säilytetään Oulun yliopistossa logopedian oppiaineen tiloissa 24 kuukauden ajan tutkimuksen päättymisen jälkeen.

Tutkimukseen osallistuminen on täysin vapaaehtoista. Teillä on mahdollisuus peruuttaa osallistumisenne missä tahansa tutkimuksen vaiheessa syytä ilmoittamatta. Haastattelun kesto on arviolta noin 0,5–1 h, ja haastattelut voidaan tehdä kasvokkain Oulussa tai etäyhteyden välityksellä, jolloin asuinpaikkakunnallanne ei ole merkitystä. Tutkimus ei aiheuta tutkittaville mitään haittaa ja tutkimukseen osallistuminen on täysin maksutonta. Tutkimukseen osallistuaksenne teillä tulee olla läpikäytynä vähintään yksi puheterapeuttiseen kuntoutukseen liittyvä GAS-tavoitteidenasetteluprosessi tavoitteiden saavuttamista koskeva arviointikeskustelu mukaan lukien. Lisäksi teidän tulee olla vähintään 18-vuotias ja teillä tulee olla riittävät kielelliset taidot niin, että kykenette osallistumaan haastatteluun. Haastattelussa vastaaminen voi toteutua tarvittaessa myös kirjoittaen. Voitte kysyä lisätietoa tutkimuksesta sen kaikissa vaiheissa.

Voitte osallistua tutkimukseen ottamalla yhteyttä puhelimitse tai sähköpostitse.

Lämmin kiitos avustanne,

Hanna-Maria Räätäri

p. 040 537 7954

hanna-maria.raatari@student.oulu.fi

Ohjaajan yhteystiedot:

FT, puheterapeutti Elina Niemitalo-Haapola

(p. 040 564 5212, elina.niemitalo-haapola@oulu.fi)

Logopedian tutkimusyksikkö, Humanistinen tiedekunta, Oulun yliopisto